**ΘΟΥΚΥΔΙΔΟΥ ΙΣΤΟΡΙΑΙ**

**Βιβλίο 3. Κεφάλαιο 76**

Την 4η ή 5η μέρα μετά την αναταραχή 53 πλοία των Πελοποννησίων με αρχηγούς τον Αλκίδα και τον Βρασίδα ήρθαν από την Κυλήνη στα Σύβοτα. Τα ξημερώματα έπλεαν εναντίον της Κέρκυρας.

**Βιβλίο 3. Κεφάλαιο 77**

Κερκυραίοι και Αθηναίοι ετοιμάζονται να παραταχθούν για ναυμαχία με Πελοποννησίους. Οι δημοκρατικοί ετοιμάζουν βιαστικά 60 πλοία, τα οποία ξεκινούν διασκορπισμένα και με μεγάλη αναταραχή (δύο αυτομόλησαν). Οι Πελοποννήσιοι παρατάχθηκαν με 20 πλοία εναντίον των Κερκυραίων και με τα υπόλοιπα εναντίον των 12 αθηναϊκών.

**Βιβλίο 3. Κεφάλαιο 78**

|  |
| --- |
| [78.1] Και οι Κερκυραίοι, επειδή εφορμούσαν και άτακτα και με λίγα πλοία δεινοπαθούσαν από την πλευρά τους. Οι Αθηναίοι εξάλλου, επειδή φοβούνταν τον μεγαλύτερο αριθμό (των εχθρικών πλοίων) και την περικύκλωση, δεν έκαναν επίθεση στα παρατεταγμένα εναντίον τους πλοία ούτε στο σύνολό τους ούτε στο μέσο τους, αλλ’ αφού επιτέθηκαν σε μια πτέρυγα καταβυθίζουν ένα πλοίο. Και μετά απ’ αυτά (οι Αθηναίοι), αφού οι εχθροί σχημάτισαν κυκλική παράταξη, έπλεαν γύρω γύρω από αυτούς και προσπαθούσαν να τους προκαλέσουν σύγχυση. |
| 1. Ποια λάθη τακτικής σημείωσαν οι Κερκυραίοι στη ναυτική τους αναμέτρηση με τους Λακεδαιμόνιους. Πού, κατά τη γνώμη σας, οφείλονται; 2. Ποια τακτική ακολούθησαν οι Αθηναίοι; |
| [78.2] Καθώς όμως το αντιλήφτηκαν οι Πελοποννήσιοι που ήταν κοντά στους Κερκυραίους και επειδή φοβήθηκαν μήπως συμβεί αυτό που έγινε στη Ναύπακτο, σπεύδουν να βοηθήσουν, και αφού συγκεντρώθηκαν όλα μαζί τα πλοία έκαναν ταυτόχρονα την επίθεση εναντίον των Αθηναίων. |
| 1. Πώς αντέδρασαν οι Πελοποννήσιοι; |
| [78.3] Τότε άρχισαν πια κι εκείνοι να υποχωρούν κωπηλατώντας προς τα πίσω και συγχρόνως επιδίωκαν να προλάβουν τα κερκυραϊκά πλοία να καταφύγουν (στο λιμάνι) στον μεγαλύτερο δυνατό αριθμό, καθώς αυτοί θα υποχωρούσαν αργά και οι εχθροί είχαν παραταχθεί εναντίον τους. [78.4] Η ναυμαχία λοιπόν, αφού εξελίχθηκε κατ’ αυτό τον τρόπο, τελείωσε με τη δύση του ηλίου. |
| 1. Να χαρακτηρίσετε τον επικεφαλής του αθηναϊκού στόλου Νικόστρατο με βάση: α) τους πολεμικούς χειρισμούς του συνολικά κατά τη διάρκεια της ναυμαχίας και β) τη συμπεριφορά του προς τον αποδιοργανωμένο κερκυραϊκό στόλο. |

**Βιβλίο 3. Κεφάλαιο 79**

Οι Κερκυραίοι επαναφέρουν τους αιχμαλώτους από το νησί στον ναό της Ήρας. Οι Πελοποννήσιοι δεν τόλμησαν να επιτεθούν στην πόλη, αλλά έφυγαν με 13 κερκυραϊκά πλοία στην απέναντι ακτή. Δεν επιτέθηκαν ούτε την επόμενη μέρα παρά την εισήγηση του Βρασίδα. Αποβιβάστηκαν στη Λευκίμμη και λεηλατούσαν τους αγρούς.

**Βιβλίο 3. Κεφάλαιο 80**

Εντωμεταξύ οι Κερκυραίοι δημοκρατικοί που φοβούνταν μια επίθεση των εχθρικών πλοίων, διαπραγματεύτηκαν με ικέτες και με άλλους και επάνδρωσαν 30 πλοία. Οι Πελοποννήσιοι λεηλάτησαν τη χώρα και δεν επιτέθηκαν. Τη νύχτα έμαθαν με φρυκτωρίες πως πλησίαζαν 60 αθηναϊκά πλοία από τη Λευκάδα. Τα πλοία αυτά με στρατηγό τον Ευρυμέδοντα είχαν σταλεί όταν οι Αθηναίοι έμαθαν για την αποστολή του Αλκίδα.